Aftale om fornyelse af samarbejdet mellem Danske Regioner og Sundhed Danmark vedr. det udvidede frie sygehusvalg og ret til hurtig udredning

De nuværende aftaler om det udvidede frie sygehusvalg og ret til hurtig udredning udløber den 31. maj 2025. Danske Regioner og Sundhed Danmark har aftalt en fornyelse af aftalerne, som træder i kraft den 1. juni 2025.

Kvalitetsmodel

Parterne har aftalt at der fortsat skal arbejdes med kvalitet i form af en årlig kvalitetsrapport. De 2 første rapporter er udgivet og parterne vil nu lave en evaluering på baggrund af disse og på den baggrund modernisere rapporten, herunder sikre et tydeligt formål med denne. Brugen af data vil stadigvæk være hjørnestenen og der vil stadigvæk være fokus på, at få nye indikatorer ind i modellen.

Sammenhæng

Parterne er enige om at sikre sammenhængende patientforløb. Parterne ser ind i at patienterne efter udredning hos private leverandører kan fortsætte behandlingen samme sted, såfremt der ikke er kapacitet til at løfte opgaven på de offentlige hospitaler.

Modernisering

Parterne har aftalt en model for løbende at modernisere specialeaftalerne for at sikre en faglig udvikling herunder også den økonomiske udvikling.

Danske Regioner og Sundhed Danmark nedsætter for hver modernisering af et speciale en arbejdsgruppe, som har til formål at understøtte den faglige udvikling og arbejdet med kvalitetssikring og -udvikling i aftalerne under det udvidede frie sygehusvalg og ret til hurtig udredning. Privathospitalerne skal ses i en sammenhæng med det øvrige sygehusvæsen. De første specialer, hvor der vil blive iværksat moderniseringer, er ortopædkirurgi og psykiatri i efteråret 2025.

Komplikationer

Det ligger partnerne meget på sinde, at arbejde med reduktion i antallet af komplikationer samt at følge de faglige velbegrundede komplikationer, der vil forekomme ved behandling af patienter. Parterne er derfor blevet enige om nye tiltage til at følge registreringen og opfølgningen og således skabe læring.

Bæredygtighed

Som leverandør til det offentlige sundhedsvæsen forventes det, at private leverandører bidrager til at opnå klimamålsætning om 50% CO2-reduktion i 2035 og klimaneutralitet i 2050 som det beskrives i Fællesregional strategi for grønne hospitaler. Derfor aftaler parterne hvordan de private leverandører kan bidrage aktivt ind i den grønne omstilling.

Danske Regioner indgår gerne i dialog om arbejdet med den grønne omstilling med henblik på videndeling mellem regioner og leverandører til det offentlige sundhedsvæsen.

Uddannelse

Parterne er enige om at styrke mere formaliserede rammer for privathospitalernes bidrag til uddannelse af fremtidens speciallæger. Der er i opstarten særligt fokus på det ortopædkirurgiske speciale. Målet er at udvikle modeller, der sikrer et systematisk og fagligt funderet samarbejde om uddannelsesopgaven.

Partner er enige om at udarbejde et notat med eksempler på hvad regionerne skal overveje i forbindelse med uddannelse i et udbud.

Virtuelle henvisningsmuligheder

Parterne arbejder fortsat med at understøtte virtuelle henvisningsmuligheder i samarbejdet mellem private hospitaler og regioner.

Konservativ behandling

Parterne har drøftet tiltag der kan understøtte at konservativ behandling indtænkes i aftaler med privathospitaler. Der er konkret aftalt et konservativt forløb på hospitalsniveau, som dækker slidgigt i knæ. Forløbet er et tværfagligt forløb, der svarer til det tilbud der findes på offentligt hospital.

Parterne ønsker aktivt at bidrage til forebyggende indsatser og tværfaglige behandlingsforløb, hvor målet er at nedbringe antallet af operationer gennem specialiserede, non-operative behandlingstilbud, der involverer fysioterapeuter, speciallæger og andre sundhedsfaglige kompetencer.

Aftaler på enkeltområder

Partnerne har forhandlet enkelt områder med fokus på specialerne neurologi, kirurgi, Øre-næse-hals og urologi. Der blev aftalt nye forløb på migræne, stomi-behandling, synkebesvær og nye forhold for prostata-operationer

Det neurologisk speciale blev kraftigt fornyet, således at al udredning er opdelt på specifikke sygdomsområdet. På den måde, er det tydeligt for både leverandører og regioner hvilke patienter den enkelte leverandør tilbyder udredning og behandling af.

Parterne forhandlede, men opnåede ikke enighed om en fornyelse af specialeaftale for børne- og ungdomspsykiatri.

Administrativ forenkling

Parterne har aftalt en forenkling af honorering for ultralydsbehandling. Aftalen forventes således at skabe mindre administration hos både regioner og privathospitaler.

Økonomi

Danske Regioner og Sundhed Danmark er enige om, at privathospitalerne skal have en pris- og lønregulering svarende til 2,59 procent af den samlede ramme den 1. juni 2025, samt en regulering den 1. januar 2026.

Forholdene afspejler stigende omkostninger for de private leverandører til løn og andre ydelser, og samtidig sker det indenfor den ramme som Regeringen og Danske Regioner har opnået enighed om i sidste økonomiaftale.

*Patientforsikring*

Danske Regioner og Sundhed Danmark vil fortsat i fællesskab følge udviklingen og søger et mere nuanceret billede gennem dialog med relevante myndigheder, med henblik på løbende at sikre en retvisende kompensation.